

UDHËZIM
Nr. 3, datë 13.8.2025

PËR DISA SHTESA DHE NDRYSHIME NË UDHËZIMIN NR. 21, DATË 27.6.2022, “PËR KUALIFIKIMIN E VAZHDUAR PROFESIONAL TË MËSIMDHËNËSVE TË KULTURËS PROFESIONALE NË ARSIMIN DHE FORMIMIN PROFESIONAL”, I NDRYSHUAR 

[bookmark: _GoBack]Në mbështetje të nenit 102, pika 4, të Kushtetutës së Republikës së Shqipërisë; të pikës 4, të nenit 12, të ligjit nr. 15/2017, “Për arsimin dhe formimin profesional në Republikën e Shqipërisë”, i ndryshuar; dhe të pikës 1, të nenit 70, të udhëzimit nr. 759, datë 30.9.2024, të ministrit të Ekonomisë, Kulturës dhe Inovacionit, “Për mënyrën e organizimit dhe veprimtarisë, menaxhimin e burimeve njerëzore, përbërjen e njësisë së zhvillimit të institucioneve, ofruesve të arsimit dhe formimit profesional dhe zhvillimit të vazhduar profesional të personelit”, të ndryshuar, 

UDHËZOJ:

Në udhëzimin nr. 21, datë 27.6.2022, “Për kualifikimin e vazhduar profesional të mësimdhënësve të kulturës profesionale në arsimin dhe formimin profesional”, i ndryshuar, bëhen shtesat dhe ndryshimet si më poshtë vijon:
1. Kudo në tekst togfjalëshi “Komisioni i akreditimit të programeve dhe trajnimeve (KAPT)” zëvendësohet me togfjalëshin “Agjencia e Sigurimit të Cilësisë në Arsimin Parauniversitar (ASCAP)”.
2. Neni 3, pika 1, shkronja “b”, ndryshohet si më poshtë: 
“b) Të kryejë çdo vit, të paktën 18 orë (1 kredit) trajnime, të akredituara nga AKAFPK-ja ose 18 orë (10 kredite) trajnime të akredituara nga Agjencia e Sigurimit të Cilësisë në Arsimin Parauniversitar (ASCAP) dhe të njohura nga AKAFPK-ja”.
3. Në nenin 4, pika 2, bëhen ndryshimi si më poshtë:
“a) Në shkronjën “a”, togfjalëshi  “5 vjet” zëvendësohet me togfjalëshin “3 vjet”; 
“b) Në shkronjën “b”, togfjalëshi “10 vjet” zëvendësohet me togfjalëshin “8 vjet”;
“c) Në shkronjën “c”, togfjalëshi “20 vjet” zëvendësohet me togfjalëshin “15 vjet”, si dhe togfjalëshi “10 vjet” zëvendësohet me togfjalëshin “7 vjet”.
4. Në nenin 4, pika 3, riformulohet si më poshtë vijon:
“Mësimdhënësit e kulturës profesionale, të cilët plotësojnë kriteret për fitimin e një kategorie kualifikimi më të lartë se ajo që zotërojnë, pavarësisht vjetërsisë së punës në arsim, kandidojnë për kategorinë më të ulët të kualifikimit që nuk e kanë përfituar, paraqesin në drejtorinë e ofruesit të AFP-së përkatëse, në periudhën 1–31 tetor, kërkesë me shkrim për të kryer kualifikimin përkatës, në vitin pasardhës.”. 
5. Në nenin 5, pika 2 togfjalëshi “pikës 6 të nenit”, zëvendësohet me togfjalëshin “pikës 6 të nenit 4”.
6. Në nenin 5, pika 3, shkronja “b”, ndryshohet si më poshtë:
“b) Certifikatat e trajnimeve të akredituara nga AKAFPK-ja, me kreditet e fituara (të paktën 3 kredite) ose të akredituara nga ASCAP-i (të paktën 30 kredite) për kategoritë “Mësues i kualifikuar” dhe (të paktën 5 kredite) të akredituara nga AKAFPK-ja, ose (të paktën 50 kredite) të akredituara nga ASCAP-i, për kategorinë “Mësues specialist”, si dhe (të paktën 7 kredite) të akredituara nga AKAFPK-ja, ose (të paktën 70 kredite) të akredituara nga ASCAP-i për kategorinë “Mësues mjeshtër”, sipas shkronjës “b” ,të pikës 1, të nenit 3”.
7. Në nenin 5, pika 3, pas shkronjës “d”, shtohet shkronja “dh”, me përmbajtje si më poshtë:
“dh) Certifikatën e kategorisë (shkallës) së kualifikimit të fundit që zotëron për mësimdhënësit kandidatë për kategoritë “Mësues specialist” dhe “Mësues mjeshtër”.”.
8. Në nenin 5, pika 3, pas shkronjës “e”, shtohet shkronja “ë”, me përmbajtje si më poshtë:
“ë) Vlerësimin e performancës së vitit të fundit nga drejtuesi i ofruesit të AFP-së. Dokumenti i vlerësimit duhet të jetë i vulosur e i firmosur nga drejtori i ofruesit.”.
9. Në nenin 5, pika 3, shkronja “f”, togfjalëshi “Vërtetimin, nëse ka kryer ...” zëvendësohet me togfjalëshin “Vërtetimin e kryerjes ...”. 
10. Në nenin 5, pika 5, pas togfjalëshit “shkronjat “a”, “b”, “d”” shtohen shkronjat “... “dh”, “ë” dhe “f””.
11. Në nenin 8, pas pikës 15 shtohet pika 16, me përmbajtje si më poshtë:
“16. AKAFP-ja, për procedurat e akreditimit të trajnimeve, nxjerr një udhëzues të posaçëm të miratuar nga drejtori i përgjithshëm i AKAFPK-së.”.
12. Në nenin 17 togfjalëshi “... Ministria e Financave dhe Ekonomisë ...”, zëvendësohet me togfjalëshin “... Ministria e Ekonomisë, Kulturës dhe Inovacionit ...”.
13. Në tabelën 2, të shtojcës 2 bëhen ndryshimet, si më poshtë:
a) rreshti i tretë, i kolonës së parë, ndryshohet si vijon:
“Trajnime profesionale në fushën/drejtimin/profilin përkatës”;
b) rreshti i tretë, i kolonës së parë, ndryshohet si vijon:
“Të paktën një certifikatë të fituar në tri vitet e fundit”.
Ky udhëzim hyn në fuqi menjëherë dhe botohet në Fletoren Zyrtare.

